Om jou plek in die heelal te vind | Netwerk24
Om jou plek in die heelal te vind
Deur Moryn Hanzen 09 September 2019 00:00
In Z-A-K (Die Zenkion-Aarde-komplot): Die blou planeet maak die leser kennis met Mitch Wil­son, 'n tiener in gr. 9 wat met 'n knop op die maag wakker word, byna soos wanneer daar 'n groot eksamen op hom wag.
Maar hierdie keer het die slegte voorgevoel niks met skool uit te waai nie, besef hy toe 'n gedreun in die verte hom daardie oggend op pad skool toe laat opkyk en hy 'n vreemde, lensvormige wolk in die ooste gewaar.
Sy jare lange vriend Lionel Afrika help ook nie veel nie, want dié ou stoomroller boonop vir Mitch met al die slegte nuus wat hy op TV gesien het en hy beslis nié wil hoor nie.
Imke, weer, is 'n bewoner van Zenkion, een van meer as honderd planete in die heelal waarop daar lewe is. Haar pa is 'n Zen­kioniet en haar ma was 'n aardbewoner. Imke voel soos 'n frats, want hoewel sy ovaal pupille soos dié van haar pa het, het sy blonde hare soos haar ma, in teenstelling met die Zenkioniete se kaal kop.
Sommer gou bots haar en Mitch se wêrelde en die vonke spat behoorlik. Die leser maak kennis met gevorderde tegnologie en sterk, vinnige ruimtewesens.
In hierdie spannings- en aksiebelaaide verhaal is daar nie vervelige oomblikke nie. Tipiese tienerkwessies, soos onsekerheid oor die toekoms en bewuswording van daardie eerste verliefdheid, vertraag geensins die pas van die verhaal nie. Inteendeel, dit ondersteun die storielyn en boei die leser.
Die blou planeet is oorspronklik en nie bloot 'n herhaling van alles wat gewoonlik in ander wetenskapfiksieverhale voorkom nie. Van Baalen het op meesterlike wyse omskrywende nuwe woorde geskep vir dinge waarmee die leser vir die eerste keer kennis maak.
Die blou planeet verdien 'n ereplek as die eerste in 'n reeks tussen die skrapse getal titels van dié genre vir jong Afrikaanse lesers.